陳順之靈壁石硯山
作者：樓鑰
朝代：宋

paragraphs: 名畫法書環四壁，中有米家真寶石。
羣峯森聳外澗流，他物雖奇敢爭席。
舊屬半山老僊人，佛印乞之如乞鄰。
阿章有力負之走，一時攘取成紛綸。
此石天然非琢磨，是時有水生巖阿。
至今研池尚餘潤，歲月既久惜不多。
幾年徒見士夫說，一旦喜看形偃月。
傍連玉立兩於菟，主人照映冰壺澈。
陳侯之富可敵國，會有寶光驚四塞。
呼童吸盡研中水，更爲輕翻玩奇刻。
不堪回首江南李，空唱多愁似春水。
不如此石千載傳，玉砌雕欄等糠粃。
寶晉得之真不易，身後寧知亦輕棄。
只今傳玩知幾人，當日瑣窗空自祕。
端歙爭名南北部，勿向雷門揚布鼓。
相臺渴瓦更不須，祇合觚稜蔭風雨。